ЈАВНО ПРЕДУЗЕЋЕ ЗА УПРАВЉАЊЕ И РАЗВОЈ ИНФРАСТРУКТУРНИХ ОБЈЕКАТА РАЧА

ПЛАН ЗИМСКОГ ОДРЖАВАЊА ОПШТИНСКИХ ПУТЕВА И УЛИЦА НА ТЕРИТОРИЈИ ОПШТИНЕ РАЧА ЗА СЕЗОНУ 2023/2024

Октобар, 2023. године

САДРЖАЈ

1. Увод ................................................................................................ 3

2. Послови одржавања у зимском периоду ...................................... 3

3. Време трајања зимске службе ...................................................... . 4

4. Приоритет одржавања путева и улица .......................................... 5

5. Димензионисање зимске службе ................................................... 7

6. Локације депонија материјала за посипање.................................. 7

7. Степени приправности .................................................................... 7

8. Услови и оцена о извршењу радова................................................ 8

9. Обавезе извођача радова ................................................................. 9

10. Надзор............................................................................................ 10

11. Основни и општи подаци о организацији зимске службе........... 10

Прилог: Програм активности на зимском одржавању са приказом локација на које се врши постављање саобраћајних знакова за сезону 2023/2024

1. **У В О Д**

На основу члана 1. став. 1. тачка 1. Одлуке о оснивању Јавног предузећа за управљање и развој инфраструктурних објеката Рача („Службени гласник општине Рача“, бр. 38/16 и 1/18), члана 3. став 5. члана 52. став 3. Закона о путевима (“Службени гласник РС”, бр.41/2018 и 95/2018 - др. закон), члана 26. став 3. Одлуке о општинским путевима, улицама и некатегорисаним путевима на територији општинеРача („Службени гласник општине Рача“, број 3/2020 и 19/2020), члана 1. и 2. Одлуке о додељивању искључивог права Јавном комуналном предузећу „Рача“, произилази обавеза Јавног предузећа за управљање и развој инфрастуктурних објеката Рача да донесе План зимског одржавања општинских путева и улица на територији општине Рача за 2023/2024. годину, као и да издаје налоге и врши надзор над извођењем радова у вези додељених послова Јавном комуналном предузећу „Рача“, као и да се стара да се План оствари тако да се у зимском периоду обезбеди несметано одвијање саобраћаја на путевима и улицама.

На основу Одлуке о додељивању искључивог права Јавном комуналном предузећу „Рача“ председник општине Рача, закључује уговор са извођачем радова на зимском одржавању путева.

Одржавање путева у зимским условима је комплексно и сложено и захтева се оптимална и флексибилна ангажованост, да би саобраћај могао нормално и безбедно да се одвија.

Да би се постигла рационалност у одржавању путева у зимском периоду неминовна је координација између предузећа коме је поверено одржавање путева, учесника у саобраћају (корисници), органа МУП-а који регулише саобраћај, као и квалитетна и благовремена информисаност о стању и условима који владају на путу.

1. **ПОСЛОВИ ОДРЖАВАЊА У ЗИМСКОМ ПЕРИОДУ**

Код одржавања путева у зимским условима подразумева се:

* Организација зимске службе и вршење послова на обезбеђењу проходности путева у зимском периоду (чишћење снега, посипање коловоза сољу, одбацивање снега из усека и са објеката и остали послови који обезбеђују одвијање саобраћаја у зимском периоду).
* Извршавање и осталих послова потребних за обезбеђивање проходности путева (испуштање воде са коловоза, одржавање канала, одржавање саобраћајне сигнализације – сталне и привремене, поправка сигурносних ограда, крпљење ударних рупа, оштећених банкина, уклањања блага са коловоза, итд).

1. **ВРЕМЕ ТРАЈАЊА ЗИМСКЕ СЛУЖБЕ**

Почетак зимске службе је 01.11.2023. године и њена активност траје до 01.04.2024.

године.

Уколико дође до падавина или потребе за интервенцијом због појаве поледице или слично, предузеће је у обавези да интервенише и пре и после ових термина трајања зимске службе.

Зимска служба садржи следеће планске периоде:

01.11.2023. године - 15.11.2023. године, припремни период

15.11.2023. године - 01.03.2024. године, период пуне мобилности

01.03.2024. године - 01.04.2024. године, период повремених интервенција.

У случајевима када то климатски услови захтевају пре припремног периода и после периода повремених интервенција Извођач радова је у обавези да и онда интервенише на путевима како би били оспособљени за саобраћај, с тим што се у овим периодима на захтевају критеријуми у ефикасности отклањања сметњи као они који се захтевају у периоду пуне мобилности.

3.1. ПРИПРЕМНИ ПЕРИОД ЗИМСКЕ СЛУЖБЕ (01.11.2023 - 15.11.2023. године)

Дежурство се организује по захтеву Општине Рача, уколико се за тим укаже потреба односно уколико временски услови то захтевају. Задатак дежурног лица је да контролише стање путева путем инфорамција које добија са терена и да организује интервенције, где је то потребно на уклањању снега и поледице путем одговарајуће механизације, а све по налогу Председника општине Рача односно лица које председник општине овласти.

Сва потребна механизација за зимску службу предвиђена Планом рада мора се довести у исправно стање тако да је 01.11.2023. године спремна за рад.

3.2. ПЕРИОД ПУНЕ МОБИЛНОСТИ (15.11.2023 - 01.03.2024. године)

У периоду пуне мобилности организује се дежурство машина, руковалаца машина, возача и радника путара који дежурају и раде по потреби и могућностима свих 24 часа.

Све машине и возила предвиђене Програмом рада обавезно су исправне и оспособљене за рад свих 24 часа, у току дана за цео период пуне мобилности.

Распоред дежурства одређује Наручилац посла заједно са Извођачем на тај начин да се према хидрометеоролошким условима за наредни период обезбеди највећи степен мобилности.

За период који је одређен као кућно дежурство руковалац машине и возила и пратиоци разастирача соли - радник путар као и остали радници, обавезни су да прате хидрометеоролошку ситуацију и да се на позив дежурног укључе у рад, најкасније 2 сата од позива.

У периоду пуне мобилности када то омогућавају повољне временске прилике машине, возила и радници могу се ангажовати на другим радовима.

Ово се може вршити под условом и на начин који неће битно смањити ефикасност поновног укључења у отклањање сметњи на путевима предвиђених планом зимске службе.

* 1. ПЕРИОД ПОВРЕМЕНИХ ИНТЕРВЕНЦИЈА (од 01.03.2024 - 01.04.2024. године)

У овом периоду организација рада и дежурства врши се на исти начин као у период „припремни период”.

**4. ПРИОРИТЕТ ОДРЖАВАЊА ПУТЕВА И УЛИЦА**

У случају да се при интензивнијим и дужим падавинама и вејавицама не може одржавати стална проходност са расположивом механизацијом и средствима, треба обезбедити приоритете обезбеђења проходности путева и улица у зависности од значаја улица и путева и интензитета саобраћаја.

**4.1. ПРИОРИТЕТИ ОДРЖАВАЊА УЛИЦА**

Први приоритет су следеће улице у Рачи:

1. Карађорђева,
2. Радоја Домановића,
3. Цариградска,
4. Немањина,
5. Краља Александра Карађорђевића,
6. Краљице Марије,
7. Његошева,
8. Николе Пашића,
9. Милоша Обреновића,
10. Косовска

Приоритетно одржавање проходности и функционалности свих објеката 24 сата и у време снежних падавина и ветрова.

Коловоз се чисти и посипа сољу и ризлом тако да се омогући одвијање саобраћаја уз

смањену брзину у отежаним условима (снег на коловозу, падавине, поледица, ниске температуре, слаба видљивост и сл.), на максимално 40 км/час.

До прекида саобраћаја може доћи у трајању од 1 – 2 часа дневно.

Одвијање саобраћаја подразумева обавезну употребу зимске опреме од свих корисника путева.

***4.2. ПРИОРИТЕТИ ОДРЖАВАЊА ПУТЕВА***

Приоритети путева се одређују на основу положаја пута у односу на државне путеве првог и другог реда који пролазе кроз територију општине Рача тако да:

**Први приоритет** имају следећи Општински путеви:

**Општински пут ОП1** (IIA157 Вучић – Трска – Сипић – Висак IIA157),

**Општински пут ОП3** (IБ27 Сараново – Сараново Поље – Сепци Поље – Сепци Брдо Сараново Брдо IБ27)

**Општински пут ОП4** (IБ27 Ђурђево - Борци IIБ369)

**Општински пут ОП5** (IIБ369 Борци -Д. Јарушице до границе са Г. Јарушицама)

Коловоз се чисти и посипа сољу и ризлом тако да се омогући одвијање саобраћаја уз смањену брзину у отежаним условима (снег на коловозу, падавине, поледица, ниске температуре, слаба видљивост и сл.), на максимално 40 km/h.

До прекида саобраћаја може доћи у трајању од 1-2 часа дневно.

Одвијање саобраћаја подразумева обавезну употребу зимске опреме од свих корисника путева.

**Други приоритет**

Други приоритет односи се на остале општинске путеве - предност имају они који воде до школа, месних заједница, цркви, гробља. Чисте се када се заврши са чишћењем првог приоритета.

Коловоз се чисти од снега а посипање се врши само на опасним кривинама, раскрсницама са већим интензитетом саобраћаја и успонима и тиме омогућује проходност, али тек након чишћења путева првог приоритета, дакле са закашњењем. Надзорни орган ће на овим путевима, када то услови диктирају (појава ледене кише и стварања ледене коре), одобрити употребу соли уз сталну присутну чињеницу да треба крајње рационално трошити со.

Ови путеви морају бити оспособљени за проходност, у нормалним зимским условима, по целој ширини коловоза у року од **7 часова** од момента настајања потребе за интервенцију механизације.

Обавезна је употреба зимске опреме, а у брдовитим и планинским пределима употреба ланаца.

**Трећи приоритет**

Сви остали некатегорисани путеви који су од већег значаја за функционисање житеља месних заједница

Путеви трећег приоритета се чисте по престанку падавина односно након завршеног чишћења путева првог и другог приоритет с тим што прекид саобраћаја не може бити дужи од 2 дана.

**4.3. ПРИОРИТЕТ ПУТЕВА ЗА ЧИШЋЕЊЕ У ПЕРИОДУ ВЕЛИКИХ СНЕЖНИХ ПАДАВИНА**

У периоду великих снежних падавина на наведеним путним правцима првог приоритета Извођач радова ангажоваће сву расположиву механизацију у зимској служби да би наведени путни правци из првог приоритета били очишћени, а тек након тога тога приступиће чишћењу путних праваца из другог приоритета.

У изузетно неповољним приликама, уз сагласност стручног надзора Извођач радова може ангажовати сва средства на делу значајнијих путева првог приоритета, па тек након оспособљавања за саобраћај најзначајнијих путних праваца наставити рад на оспособљавању осталих путева.

У условима елементарне непогоде (јак снег и ветар) механизација предвиђена овим планом није у стању да обезбеди планирану проходност путева, па се ангажује додатна механизација других организација.

Рад са додатном механизацијом обављаће се уз стручни надзор.

**5. ДИМЕНЗИОНИСАЊЕ ЗИМСКЕ СЛУЖБЕ**

У складу са просечним потребама и могућностима обезбеђења, овим планом је предвиђен број машина и радне снаге у оном обиму који ће обезбедити проходност за 5 односно 7 часова након настанка потребе за интервенцијом. Овај план у погледу димензионисања капацитета за рад у зимској служби подразумева да ће једна иста механизација интервенисати на путевима првог и другог приоритета са максималним ангажовањем у раду. При овоме се мора имати у виду да се не може одмах интервенисати на свим путним правцима, али да ће се интервенције завршити у поменутим роковима за случај просечних зимских услова.

Када Извођач радова не може са планираним капацитетима обезбедити проходност путева у планираним роковима и постоји опасност да ће доћи до обуставе саобраћаја обавезна је да предузме следеће:

а) да извести овлашћеног представника општине Рача да се на одређеним деоницама путева не може сеобезбедити проходност за саобраћај и затражи обуставу саобраћаја на изласцима насељених места у зони где је проходност путева доведена у питање,

б) да затражи пружање помоћи у средствима рада и материјалу који не може обезбедити сопственим ангажовањем,

ц) да предузима све потребне мере у границама расположивих укупних капацитета да се успостави саобраћај у најкраћем могућем времену.

1. **ЛОКАЦИЈЕ ДЕПОНИЈА МАТЕРИЈАЛА ЗА ПОСИПАЊЕ**

За ову зиму предвиђено је да се набави и у магацину Извођача радова ускладишти један део Каменог агрегата ризле фракције од 4 - 8мм (300 тона) и соли (10 тона) с тим да у случају потребе биће набављене још додатне количине.

Материјал за посипање ће се користити претежно на оним путним правцима на најугроженијим деоницама путева (оштре кривине, успони и раскрснице са већим интензитетом саобраћаја итд.).

1. **СТЕПЕНИ ПРИПРАВНОСТИ**

У циљу економичнијег организовања зимске службе, а у зависности од временских

прилика (трајања и интензитета падавина, температура ваздуха и коловоза, влажност и др.) и метеоролошке прогнозе, одређују се четири степена приправности (спремности) у зимској служби.

***Први степен спремности***уводи се почетком зимске службе у којем се организује дежурство уколико се за тим укаже потреба, ангажованост радника, механизације и средстава је 25% у односу на план зимске службе. Овај степен спремности траје све док су повољни временски услови (нема снежних падавина и прогнозира се већи број дана са дневним температурама преко 0° степени Целзијусових, уз евентуалне негативне температуре преко ноћи) док метеоролошка прогноза не најави промену.

***Други степен спремности***уводи се када температура ваздуха падне до 0° C уз појаву влаге и кише или се спусти и испод 0° C и ако метеоролошка прогноза не најављује

снежне падавине односно ако су најављене слабе падавине. Врши се редовно обилазак и преглед путева и превентивно посипање коловоза ради спречавања поледице нарочито на опасним местима, а ангажованост радника, механизације и средстава је 50 % у односу на план зимске службе.

***Трећи степен спремности*** уз ангажовање радника и механизације и средстава од

100 % у односу на план зимске службе уводи се кад се погоршају временски услови (пада снег, температура испод 0° C, дува ветар и др.) и када метеоролози најаве снежне падавине и неповољне временске прилике.

***Четврти степен спремности***уводи се када планом предвиђен број радника,механизације и средстава нису довољни да савладају временске непогоде и одрже проходност на путевима. Тада се прогласе ванредни услови на путевима и активира посебан план зимске службе на ангажовање потребне механизације и радника од других предузећа у ванредним условима.

**8. УСЛОВИ И ОЦЕНА О ИЗВРШЕЊУ РАДОВА**

При извршењу радова у зимској служби сматраће се да је Извођач радова испунио

наведене захтеве из овог Плана ако је:

а) пре хитне интервенције обавестио представника општине Рача и примио усмени налог од истог, који је дежурни радник Извођача радова евидентирао у дневник зимске службе,

б) у наведеним временским интервалима посуо со и ризлу по површини коловоза у потребним количинама у случају појаве иња, поледице, ледене кише или снега испод 5 cm дебљине при температури до -20̊ C,

ц) у наведеним временским интервалима очистио снег који је дебљине преко 5 cm, а преко снега који је преостао на коловозу због технолошке немогућности скидања у потпуности разастире со и ризлу у потребним количинама,

д) уколико снег пада непрекидно Извођач радова је дужан око два сата након престанка падавина оспособити пут као у ставу ц) чистити коловоз за све време падања са свом механизацијом предвиђеном планом зимске службе,

е) у случају дуготрајних и интензивних падавина, вејавица и стварања сметова, Извођач радова је дужан да ангажује сву предвиђену механизацију према плану зимске службе. Уколико Планом предвиђена механизација није довољна Извођач радова ће предузети кораке да ангажује додатну механизацију и радну снагу, о чему треба да има посебан план рада,

ф) у случају ниских температура испод -20̊ C, уз појаву поледице или ледене кише, када со престаје бити ефикасна, посипаће се песак или шљунак,

г) у случајевима када пада снег са ветром брзине преко цца 60 km/h који интензивно наноси снег на путеве и онемогућава чишћење снега коловоза или самим чишћењем се повећава могућност за формирање већих сметова Извођач радова ће затражити обуставу саобраћаја и концентрисати капацитете за рад на чишћењу снега на местима где непостоје услови да дође до завејавања људства и механизације која ради на чишћењу,

х) уколико се радови наведени у тачкама а) - г) изведу на описан начин, сматра се да се саобраћај може одвијати нормално, отежано или јако отежано, под условом, да су учесници у саобраћају опремљени одговарајућом зимском опремом, уз обавезу да су сходно члану 42. Закона о безбедности саобраћаја на путевима возачи дужни да брзину кретања возила подесе према особинама и стању пута, видљивости, атмосферсим приликама, стању возила и терета, густини саобраћаја и другим саобраћајним условима, тако да се возило може благовремено зауставити пред сваком препреком, коју под датим условима може да предвиде.

**9. ОБАВЕЗЕ ИЗВОЂАЧА РАДОВА**

Извођач радова је у обавези да пре почетка зимске службе Општини Рача пружи следеће податке:

* спецификацију механизације по регистарском броју
* преглед радне снаге
* детаљан распоред дежурних радника и техничког кадра који ће бити ангажован у

зимској служби

Извођач радова је у обавези да:

* да за време трајања зимске службе обезбеди квалитетно руковођење и извршење

радова,

* да ће вршити и набавку путарске соли и ризле на основу налога Општине Рача у унапред одређеним количинама,
* о набављеним количинама соли и ризле као и о њеној потрошњи водиће рачуна кроз своје магацинско пословање,
* да ће за време зимске службе организовати стално дежурство,када је то потребно
* да води уредну сву документацију и то: дневник зимске службе, дневник дежурства, грађевинску књигу, путне налоге о раду машина и транспортних средстава и евиденцију о раду и дежурству радника.

ЗАДАЦИ ДЕЖУРНОГ ЛИЦА СУ:

* да одговарајућу механизацију и људство благовремено, након добијене усмене сагласности од овлашћеног лица општине Рача , упућује на рад и одреди релацију на којој ће машина радити и врсту посла коју ће обавити,
* да у дневник зимске службе уписује часове рада, место рада, оправдане застоје и евентуалне неоправдане застоје у раду машине, као и стање коловоза пре и на крају интервенције,
* да прати временску прогнозу, да мери температуру ваздуха у току дана у 4, 10, 16 и 22 часа, а према нахођењу и у друго време, да користи и све друге расположиве податке како би благовремено предузео потребне мере. О добијеној прогнози, мерењу температура и о осталим прикупљеним подацима води евиденцију у дневник дежурства,
* да се стара да се рад на терену и утрошак материјала обавља квалитетно, рационално и економично,
* да по потреби врши обилазак путева и о стању путева даје потребне информације овлашћеном лицу општине Рача,
* да води евиденцију о утрошку соли и абразивних средстава.

**10. НАДЗОР**

Јавно предузеће за управљање и развој инфраструктурних објеката Рача ће преко лица које одреди директор, вршити надзор над спровођењем Плана зимског одржавања општинских путева и улица за сезону 2023/2024. године.

Општина Рача ће преко овлашћеног лица обавезно вршити сталну контролу квалитета, обима и врсте изведених радова који су регулисани планом, техничким условима у зимском периоду.

Координација рада, упутства, налози и наредбе општине Рача и Управљача имају наредбодавни карактер за предузеће које врше зимску службу.

1. **ОСНОВНИ И ОПШТИ ПОДАЦИ О ОРГАНИЗАЦИЈИ ЗИМСКЕ СЛУЖБЕ**

ОПШТИНА РАЧА

Председник општине Рача односно лице које он овласти стара се о реализацији Плана рада зимске службе и биће активан 24 сата дневно.

Контакт особа: Милан Домановић, број тел: 034/751-175 и 0604430322

Прилог:

* Програм активности на зимском одржавању са приказом локација на које се врши постављање саобраћајних знакова за сезону 2023/2024
* Приказ механизације и људства ЈКП „Рача“ у зимском одржавању путева за сезону 2023/2024,
* Прегледна карта Раче,
* Прегледна карта општинских путева,
* Одлука о категоризацији општинских путева.

Напомена - На прегледној карти општинских путева нису уцртани општински путеви

* **ОП16 - ОП37**
* Исти спадају у други приоритет

Председник Надзорног одбора ЈП

Марко Милошевић